### SELETUSKIRI

**Vabariigi Valitsuse korralduse „Volitus Sihtasutuse Eesti Arhitektuurimuuseum asutamiseks ja nõusolek riigivara üleandmiseks“ juurde**

**1. Sissejuhatus**

Kultuuriministeerium (edaspidi *KuM*) teeb Vabariigi Valitsusele ettepaneku volitada kultuuriministrit asutama Sihtasutust Eesti Arhitektuurimuuseum(edaspidi *sihtasutus*) ning anda kultuuriministrile nõusolek võõrandada üleandmise teel sihtasutusele mitterahalise sissemaksena riigiasutuse Eesti Arhitektuurimuuseum (edaspidi *EAM*) kasutuses olev riigivara.

Sihtasutuse asutaja on Eesti Vabariik, kelle nimel teostab asutajaõigusi KuM.

Asutatav sihtasutus võtab üle KuM-i hallatava riigiasutuse EAM ülesanded. Kuigi juriidilises mõttes riigiasutus likvideeritakse, siis faktiliselt ei toimu muuseumi tegevuses katkestust ning riigiasutuse õigussuhted jätkuvad sihtasutuses. Üle antakse kõik see, mille abil sünnib muuseumi põhitegevuse kvalitatiivne sisu (töötajad, vara, lepingud).

Sihtasutus on kavandatud asutada 2024. aasta märtsis. Seoses sihtasutuse asutamisega lõpetatakse riigiasutuse EAM tegevus mais 2024, lähtudes Vabariigi Valitsuse 08.10.1996 määrusega nr 244 kinnitatud „Valitsusasutuste hallatavate riigiasutuste moodustamise ja ümberkorraldamise ning nende tegevuse lõpetamise korrast“.

Tegemist on riigimuuseumide reformi, mis algas 2012. aastal, viimase etapiga, mille käigus korraldatakse lisaks EAM-ile ümber veel nelja riigimuuseumi tegevus.

Vabariigi Valitsuse korralduse eelnõu ja seletuskirja on koostanud KuM-i kultuuriväärtuste osakonna muuseuminõunik Marju Reismaa (marju.reismaa@kul.ee, tel 628 2335), personali- ja õigusosakonna jurist Nora Viira (nora.viira@kul.ee, tel 628 2329), finantsosakonna varahaldusnõunik Erle Toiger (erle.toiger@kul.ee, tel 628 2229) ja finantsosakonna eelarvejuht Riina Uljas (riina.uljas@kul.ee, tel 628 2264).

**2. Eelnõu sisu**

**2.1. Sihtasutuse asutamise põhjendatus**

KuM-i kava Eesti muuseumivõrgustikku korrastamisel lähtub eesmärgist otsida muuseumivaldkonnas tervikuna efektiivsuse tõstmise võimalusi, tegemata seejuures järeleandmisi teenuste sisulises kvaliteedis.

Praeguseks on asutatud 15 endise riigiasutuse ja 3 endise munitsipaalasutuse asemele 13 riigi valitseva mõju all olevat sihtasutust (st et paralleelselt on toimunud ka asutuste konsolideerimised); kohalike omavalitsuste juhtida (nii munitsipaalmuuseumiks kui ka ainult linna või valla asutatud sihtasutuseks) on antud 6 endist riigimuuseumi; 2 endist riigimuuseumi ühendati Võru Instituudiga; lõpetas 1 endine riigimuuseum (Tartumaa Muuseum). Lisaks EAM-ile on ümberkorraldused alanud või on läbirääkimiste faasis veel nelja riigimuuseumi puhul: Eesti Tarbekunsti- ja Disainimuuseum, Tartu Kunstimuuseum, Viljandi Muuseum ja Palamuse O. Lutsu Kihelkonnakoolimuuseum.

Samasuguse reformi tegi oma riigis Hollandi valitsus, kes alustas seni ministeeriumi üksustena tegutsenud 21 muuseumi ja konserveerimiskeskuse sihtasutusteks muutmisega juba 1994. aastal, jättes seejuures muuseumikogud ja hooned riigi omandisse[[1]](#footnote-1). Hollandi muuseumid on Euroopas kõrgelt hinnatud oma professionaalsuse ja uuendusmeelsusega.

Jäik riigiasutuse vorm, mis on mõeldud eelkõige riigivõimu teostamiseks ja administratiivseteks toiminguteks, on tänapäevasele muuseumile, mis on sisuliselt kultuuriettevõte, piirav. Sihtasutusel on kõrgem poliitiline ja juhtimislik autonoomia kui riigiasutusel. See vastab paremini muuseumide olemusele ja vajadustele.

KuM-i senine kogemus näitab, et juhtimismudel on võtmetähtsusega. Kõik endised riigimuuseumid on sihtasutusena kasvatanud omatulu, taotlenud edukalt täiendavaid toetusi erinevatest taotlusvoorudest ning suurendanud seeläbi muuseumi pakutavast osasaajate arvu. Näiteks endise riigiasutuse Eesti Spordimuuseum omatulu 2015. aastal (viimane täistegevusaasta riigiasutusena) oli u 18 000 eurot, 2022. aastal sihtasutusena u 155 000 eurot.

Oluliseks kaalutluseks sihtasutuste asutamisel on võimalus kaasata kultuuriasutuse tegevusse laiapõhjalisema juhtimismudeli kaudu valdkonna spetsialiste, et arendus- ja juhtimisotsuseid teeks asjatundlik ning valdkonnaga seotud sihtasutuse nõukogu.

Sihtasutuste nõukogudega on juhtimisse kaasatud erinevat kompetentsi ning suurenenud on juhtkonna isiklikust vastutusest tulenev hoolsuskohustus. KuM on komplekteerinud ja komplekteerib ka edaspidi nõukogusid just konkreetsele asutusele vajaliku lisakompetentsi kaasamise põhimõttest lähtuvalt. Lähtuvalt seadustest on sihtasutusega tihedalt seotud nõukogu parim tagatis asutajate huvide kaitseks ja sihtasutuse üle efektiivse kontrolli omamiseks. Nõukogu liikmed kohustuvad oma tegevuses juhinduma sihtasutuse vajadustest ning asutajate ootustest, tagades seeläbi eesmärgipärase arengu. Riigiasutuse puhul ei ole muuseumijuhil igapäevaselt strateegilise juhtimise tuge, kes jälgiks eelarve täitmist ning kelle poole saaks nõu küsimiseks pöörduda. Riigiasutuse juht saab küll suuremate probleemide korral pöörduda ministeeriumi poole, kuid see ei asenda tuge, mida pakub sihtasutusega varalise vastutuse kaudu väga isiklikult seotud nõukogu.

Tugines varasemalt asutatud sihtasutuste kogemustele, on sihtasutuse eelised riigiasutuse ees kokkuvõtlikult järgmised:

1. paindlikum ja asutusekesksem juhtimismudel;
2. asutajate ja nõukogu liikmete kaudu saab muuseumi tihedamalt selle valdkonna ja tegevuspiirkonnaga siduda;
3. nõukogu tagab liikmete kaudu laiema juhtimiskompetentsi;
4. nõukogu kui kollektiivse otsustusorgani arvamuste paljusus aitab teha parimaid otsuseid;
5. juhti ei määra ametisse ega vabasta ametist minister, vaid sellega peab nõus olema enamik nõukogu liikmetest;
6. juhtimisotsuseid saab vastu võtta kiiremini kui riigiasutustes;
7. vabam ja paindlikum tegutsemisviis asutuse tulude ja kulude arvestamisel, omatulu teenimisel ja asutuse vara kasutamisel;
8. kogu asutuse tulu jääb sihtasutuse põhitegevuse kasutusse;
9. kui eelarveaasta lõpeb, ei ole järgmisesse aastasse ülekantavate riigieelarve vahendite piirangut;
10. kaasfinantseerimise võimalusi erinevatest fondidest on rohkem kui riigiasutuse puhul;
11. erinevalt riigiasutusest saab sihtasutus olla autoriõiguste pärija ja mittetulundusühingute liige.

KuM-i hinnangul on eeltoodu kaalukaks argumendiks sihtasutuse asutamiseks ning seoses sellega EAM-i tegevuse lõpetamiseks riigiasutusena.

KuM-i algne eesmärk oli asutada uus sihtasutus kahe riigimuuseumi baasil (st lisaks EAM-ile ka Eesti Tarbekunsti- ja Disainimuuseum). Kuna plaan ei leidnud valdkondade toetust, teeme ettepaneku liikuda hetkel edasi kahe eraldi sihtasutuse loomisega, kuid uutelt loodavatelt sihtasutustelt ootame, et mõeldakse läbi ühistegevuste ja ressursside jagamise võimalused nii omavahel kui ka muude, kummagi muuseumi valdkonnas tegutsevate organisatsioonidega. Vastav põhimõte on sõnastatud ka asutaja ootuste dokumendis.

**2.2. Riigi osalemise eesmärk sihtasutuses ja seos valdkonna arengukavaga**

Riik soovib asutada praeguse riigiasutuse EAM-i baasil Sihtasutuse Eesti Arhitektuurimuuseum. Ülesande delegeerimine era- või kolmandale sektorile ei ole põhjendatud – seda ei võimalda turusituatsioon, majanduslik tasuvus ega sihtgrupi huvid. Riigi eesmärk sihtasutuse asutajana on tagada jätkuvalt muuseumi avaliku funktsiooni ja eesmärkide täitmine, milleks on vara valitsemise ja kasutamise kaudu koguda, säilitada, uurida ning vahendada Eesti arhitektuuriga seotud materjali ning panustada seeläbi valdkonna arengusse ja professionaalsesse mõtestamisse. Riigile kuuluvasse muuseumikogusse, mida sihtasutus hakkab kasutama halduslepingu alusel, kuulub väärtuslik osa Eesti kultuuripärandist, mille hoidmine ja arendamine on avalik huvi.

Eesti Vabariik, asutajaõiguste teostajana KuM, seab sihtasutusele neli peamist eesmärki:

1. aidata kaasa kvaliteetse kujundatud keskkonna väärtustamisele ja arhitektuurialase teadlikkuse tõstmisele;
2. tagada riigile kuuluva muuseumikogu pikaajaline säilimine ja arendamine;
3. järgida sotsiaalse vastutuse põhimõtteid ning head juhtimistava;
4. muuseumi jätkusuutliku majandustegevuse tagamine.

Vastavalt Vabariigi Valitsuse 9. juuni 2022 määrusega nr 62 kinnitatud KuM-i põhimääruse §-le 4 on arhitektuuri ja muuseumide valdkonnas poliitika kujundamine ja rakendamine KuM-i valitsemisalas.

Kultuurivaldkonna arengukava „Kultuur 2030“ tegevussuuna „Tugev ja toimiv kultuurielu“ punktis 1.1 on seatud sihiks tõsta valdkonna võimekust riskide ennetamiseks, maandamiseks ja juhtimiseks ning tulevikukriisideks valmistumiseks. KuM-i senine kogemus näitab, et sihtasutus on muuseumide jaoks sobivaim tegevusvorm ning muuseumide juhtimiskvaliteet ja omatulu on seeläbi suurenenud. Olukorras, kus vältimatud majandamiskulud kasvavad, kuid riigi tegevustoetus mitte, on omatulu teenimise võimekuse tõstmine muuseumide jaoks väga oluline.

Kultuuriprogrammi 2023–2026 tegevuse 2.1 „Muuseumi- ja muinsuskaitsepoliitika kujundamine ja rakendamine“ eesmärk on, et muuseumikogudes hoitav /…/ kultuuripärand on mitmekesine, kättesaadav ja jätkusuutlik. Muuseumide /…/ teenused on kvaliteetsed. Eelnimetatud tegevuse all on arenguvajadusena välja toodud, et seoses koroonakriisiga peatus riigireformi kavas ette nähtud muuseumivõrgustiku korrastamise protsess, mis jätkub 2022.–2023. aastal.

**2.3. Sihtasutuse eesmärgi saavutamise tegevuskava koos nelja aasta finantsplaaniga**

Sihtasutuse põhikirjaline eesmärk on oma vara valitsemise ja kasutamise kaudu koguda, säilitada, uurida ning vahendada Eesti arhitektuuriga seotud materjali ning panustada seeläbi valdkonna arengusse ja professionaalsesse mõtestamisse.

Eesmärgi saavutamiseks sihtasutus:

* majandab ja arendab sihipäraselt ning jätkusuutlikult sihtasutuse vara ning töötab välja ja pakub sihtasutuse eesmärgile vastavaid teenuseid;
* hoiab ja täiendab eesmärgipäraselt sihtasutusele kasutada antud riigile kuuluvat muuseumikogu, tagab selle läbitöötamise, sihipärase kasutamise ning vajaduse korral konserveerimise ja restaureerimise;
* teenindab asutusi, organisatsioone ja uurijaid vastavalt muuseumikogu korralduse põhimõtetele ja teenuste hinnakirjale;
* esitab ja vahendab arhitektuuri avalikkusele näituste, haridusprogrammide, trükiste, meedia ning avalike ürituste kaudu;
* teeb teaduslikku uurimistööd, korraldab konverentse ja seminare, kirjastab ja avaldab artikleid, aastaraamatuid, katalooge ning muid väljaandeid;
* korraldab koolitusi, annab konsultatsioone ja teeb ekspertiise;
* teeb koostööd teiste muuseumide ning muude institutsioonidega Eestis ja välismaal;
* tegeleb sihtasutuse tegevuse turundamisega, vajaduse korral kirjastab ja avaldab reklaamtrükiseid;
* loob tingimused sihtasutuse töötajate arenguks.

Praegusel riigiasutusel EAM-il puudub kehtiv arengukava. Sihtasutusele on koostatud asutaja ootused, mis kinnitatakse asutamisel asutamisotsuse lisana. Selle alusel koostab sihtasutuse juhatuse sihtasutuse arengukava (hiljemalt aasta jooksul juhatuse liikme ametisse asumisest).

Sihtasutuse finantsplaan[[2]](#footnote-2) eelseisva nelja aasta lõikes:

|  |  |  |  |  |  |
| --- | --- | --- | --- | --- | --- |
|  |  | **2024\*** | **2025** | **2026** | **2027** |
|  | **Tegevustulud** | **1 136 876** | **1 146 876** | **1 156 876** | **1 166 876** |
| 32 | Tulud kaupade ja teenuste müügist | **100 000** | **110 000** | **120 000** | **130 000** |
| 35 | Saadud toetused | **1 036 876** | **1 036 876** | **1 036 876** | **1 036 876** |
|  | *sh riigi tegevustoetus* | *374 321* | *374 321* | *374 321* | *374 321* |
|  | *sh RKAS-i kuludeks* | *572 555* | *572 555* | *572 555* | *572 555* |
|  | *sh muud toetused* | *90 000* | *90 000* | *90 000* | *90 000* |
|  | **Tegevuskulud** | **1 098 876** | **1 116 970** | **1 134 946** | **1 151 496** |
| 5 | Muud tegevuskulud | **436 321** | **454 415** | **472 391** | **488 941** |
| 50 | *sh personalikulud* | *372 548* | *389 685* | *406 450* | *421 724* |
| 55 | *sh majandamiskulud* | *63 773* | *64 730* | *65 941* | *67 217* |
|  | RKAS-i kulud | **572 555** | **572 555** | **572 555** | **572 555** |
|  | Sihtotstarbeliste toetuste kulud | **90 000** | **90 000** | **90 000** | **90 000** |
|  | **Tegevustulem** | **38 000** | **29 906** | **21 930** | **15 380** |
|  | **Investeerimistegevus kokku** | 0 | 0 | 0 | 0 |
| 15 | Põhivara soetus (-) | 0 | 0 | 0 | 0 |
| 3502 | Põhivara soetuseks saadav sihtfinantseerimine (+) | 0 | 0 | 0 | 0 |
|  | **Eelarve tulem** | **38 000** | **29 906** | **21 930** | **15 380** |

\* Sisaldab ka veel riigiasutusena tegutsemise kuude tulusid ja kulusid

Arvestuse alus:

|  |  |  |  |
| --- | --- | --- | --- |
|  | **2025** | **2026** | **2027** |
| Tarbijahinnaindeks | +1,5% | +1,9% | +2,0% |
| Palgakasv | +4,6% | +4,5% | +4,1% |

Riigiasutuse EAM külastuste arv oli 2022. aastal 15 091 ning omatulu 120 485 eurot, 2023. aastal vastavalt 17 959 ja 130 010 eurot.

Sihtasutus saab igal aastal oma majandustegevuseks rahalisi vahendeid KuM-i kaudu riigieelarvest eraldatavast toetusest. Lisaks saab sihtasutus rahalisi vahendeid majandustegevuse tulust ning erinevatelt fondidelt ja organisatsioonidelt lisavahendite taotlemisega.

Finantsplaani arvestuse alus on praeguse riigimuuseumi EAM-i 2024. aasta eelarve ning see korrigeerub vastavalt riigieelarve võimalustele ja sihtasutuse tuluprognoosile. Sihtasutusele tegevustoetuse eraldamine riigieelarvest toimub kultuuriministri 11.09.2023. a määruse nr 11 „Riigieelarvest muuseumide tegevustoetuse taotlemise, taotleja hindamise ja toetuse määramise tingimused ja kord“ (edaspidi *rahastamise* *määrus*) ja selle lisas 1 toodud metoodika alusel.

Riigi osalusel asutatud sihtasutuste töötajate töötasu küsimusi käsitleb KuM võrdsetel alustel riigiasutuste palgaküsimustega. Rahastamise määruse § 11 lõike 5 kohaselt otsustab KuM riigi sihtasutuse muuseumide kõrgharidusega kultuuritöötaja brutotöötasu alammäära tõusuga kaasneva lisatoetuse jaotuse Teenistujate Ametiliitude Keskorganisatsiooni TALO ja valdkonna eest vastutava ministeeriumi vahel sõlmitava kokkuleppe alusel.

Asutatavale sihtasutusele on kavandatud kuni 5‑liikmeline nõukogu, kuid esialgu on kavas määrata nõukokku 3 liiget ning töö käigus otsustatakse, kas on vajadust täiendavate kompetentside järele. Asutatava sihtasutuse igapäevast tööd koordineerib üheliikmeline juhatus, kelle KuM kui asutajaõiguste teostaja valib enne sihtasutuse asutamist avaliku konkursi käigus. Edaspidi valib juhi nõukogu, lähtudes muuseumiseaduse §-st 18.

Riigi kulutused sihtasutusele võrreldes kulutustega senisele riigiasutusele suurenevad uute juhtimisorganite tasustamise (art. 50) võrra. Asutaja ei ole nõukogu liikmete tasusid veel kinnitanud, kuid prognoos on koostatud sarnaste sihtasutuste praeguste tasude suurust aluseks võttes, mille kohaselt nõukogu liikme tasu on 140 eurot ja nõukogu esimehe tasu 210 eurot (bruto) kuus. Lisaks on eelarvesse kavandatud juhatuse liikme tasu tõstmine võrreldes riigiasutuse direktori praeguse palgaga (maksimaalselt kuni 900 euro võrra kuus), et seeläbi kompenseerida juhatuse liikme võlaõigusliku lepingu halvemaid tingimusi võrreldes töölepinguga. Kokku suureneb riigi tegevustoetus kuni 26 406 euro võrra aastas, milleks Kultuuriministeerium ei taotle riigieelarvest täiendavaid vahendeid, vaid katab selle oma eelarvest.

**2.4. Sihtasutusele üleantav vara**

Sihtasutusele antakse üle tegevuseks vajalik ja praegu riigiasutuses arvel olev põhi- ja väikevara ning kehtivad lepingulised nõuded ja kohustused. Üleantavat vara kasutab sihtasutus edaspidi oma eesmärkide täitmisel.

Sihtasutusele antakse asutamisel mitterahalise sissemaksena üle põhivara hulka kuuluv vallasvara. Sihtasutusele ei anta asutamisel üle kinnistuid, sest muuseum kasutab ainult rendipindu.

Riigivara võõrandamisel viiakse vastavalt riigivaraseaduse §-le 46 läbi vara hariliku väärtuse hindamine. Riigivaraseaduse § 46 lõike 3 kohaselt otsustab võõrandatava vallasasja hariliku väärtuse hindamise viisi riigivara valitseja. Võõrandatavad varad on edaspidi vajalikud avalike teenuste osutamiseks, pakutavaid teenuseid ei loeta üldist majandushuvi pakkuvateks teenusteks ning võõrandataval varal puudub aktiivne turg. Seetõttu on vara hariliku väärtuse määramise aluseks varade raamatupidamislik jääkmaksumus üleandja bilansis (soetusmaksumus miinus amortisatsioon).

Vara raamatupidamisliku väärtuse saab tuvastada vaid riigivara valitseja ja volitatud asutus, kelle bilansis vara on. Seetõttu viis sihtasutusele üleantava põhivara hariliku väärtuse hindamise läbi KuM-i esindajatest koosnev hindamiskomisjon. Mitterahalise sissemaksena üleantava vara väärtus kokku on 205 339,43 eurot (31.12.2023 seisuga). Hindamisaruanne, sh üleantava vara bilansiandmed, ning audiitori arvamus selle kohta, et mitterahalise sissemakse harilik väärtus vastab hindamisaruandes toodule, on lisatud seletuskirjale.

KuM-i hinnangul ei ole käesoleval juhul riigivara sihtasutusele võõrandamisel tegemist riigiabiga, sest muuseumi praegusel tegevusel on vaid kohalik mõju ning riigivara tasuta võõrandamine ei ole suuteline mõjutama liikmesriikide vahelist kaubandust.

Riigiasutuse muuseumikogu sihtasutusele ei võõrandata, vaid see jääb kuuluma riigile. Riigile kuuluva muuseumikogu kasutamiseks (see hõlmab nii muuseumikogu hoidmist, täiendamist, uurimist kui ka vahendamist) sõlmib KuM sarnaselt varasemale praktikale sihtasutusega halduslepingu vastavalt muuseumiseaduse § 9 lõikele 1. Muuseumikogu kättesaadavus avalikkusele säilib muuseumide infosüsteemi MuIS kaudu.

Vastavalt riigivaraseaduse § 78 lõikele 4 võib asutajaõiguste teostaja ettepanekul Vabariigi Valitsus anda juhiseid ja suuniseid ka muudes küsimustes kui sihtasutuse asutamine, tegevuse ümberkorraldamine, teistes juriidilistes isikutes osalemine või lõpetamine. Sellest tulenevalt on Vabariigi Valitsuse korralduse eelnõusse lisatud punkt, mille kohaselt Vabariigi Valitsus annab suunise senise riigiasutuse õigussuhete jätkamiseks samadel tingimustel riigiasutuse funktsioneeriva terviku üleandmisel riigi asutatavale sihtasutusele. Sihtasutuse Eesti Arhitektuurimuuseum asutamisel tagatakse muuseumi tegevuse jätkumine riigiasutuse asemel sihtasutuse vormis senises kvaliteedis ning tegevust ja õigussuhteid (sealhulgas kehtivaid lepinguid) katkestamata.

Riigiasutuse tegevuse lõpetamisel ja sihtasutuse asutamisel riigiasutuse tegevuse ja vara baasil esinevad faktiliselt ettevõtte ülemineku tunnused: riigivara antakse üle asutatavale sihtasutusele, milles samalaadne majandustegevus jätkub ning sihtasutus võtab üle nii töölepingud kui ka riigiasutuse tegevuse käigus sõlmitud muud lepingud, mille alusel luuakse muuseumi põhitegevuse kvalitatiivne sisu või mis toetavad muuseumi põhiülesannete täitmist. Kuna riigiasutuse tegevust reguleerivad õigusaktid ei käsitle riigiasutuse lõpetamisel tema varade üleandmist kogumina ega kehtesta võlaõigusseaduses toodud ettevõtte üleminekuga sarnast regulatsiooni ning kuna antud olukord on väga sarnane ettevõtte üleminekuga, siis analoogia korras tuleks lähtuda võlaõigusseaduses sätestatud ettevõtte ülemineku regulatsioonist. Vastavalt võlaõigusseaduse § 182 lõikele 2 ei ole lepingu üleminekuks vaja teise lepingupoole nõusolekut, kui seaduses ei ole sätestatud teisiti.

Sihtasutuse lõpetamisel, pärast võlausaldajate kõigi nõuete rahuldamist ja raha deponeerimist, antakse allesjäänud vara üle asutajale.

**2.5. Riigiasutuse Eesti Arhitektuurimuuseum tegevuse lõpetamine**

Paralleelselt sihtasutuse asutamisega valmistatakse ette KuM-i hallatava riigiasutuse EAM tegevuse lõpetamine, lähtudes Vabariigi Valitsuse 08.10.1996 määrusega nr 244 kinnitatud „Valitsusasutuste hallatavate riigiasutuste moodustamise ja ümberkorraldamise ning nende tegevuse lõpetamise korrast“ ja muudes õigusaktides sätestatust.

Riigiasutuse tegevuse lõpetamine sõltub käesoleva korralduse heakskiitmisest, sest riigiasutuse tegevuse lõpetamine ei saa toimuda enne sihtasutuse asutamist. Pärast vastavate volituste saamist Vabariigi Valitsuselt on võimalik asutajal allkirjastada asutamisotsus ning juhatuse liikmel viia läbi vajalikud toimingud sihtasutuse registreerimiseks. KuM on valmistanud ette dokumente arvestusega, et sihtasutus asutatakse 2024. aasta märtsis, sihtasutus alustab reaalset tegevust 1. aprillist 2024 ning riigiasutuse EAM tegevus lõpetatakse 1. maist 2024.

**3. Korralduse rakendamiseks vajalikud kulutused**

Korralduse rakendamiseks vajalikud kulud koosnevad sihtasutuse asutamisotsuse riigilõivust ja notaritasust. Kulud kaetakse KuM-i eelarvest.

**4. Kooskõlastamine**

Rahandusministeerium kooskõlastas eelnõu märkusteta.

(allkirjastatud digitaalselt)

Heidy Purga

minister

1. Autonomy for the National Museums and Museum Services in the Netherland. Background and documentation. Ministry of Education, Culture and Science. The Netherlands, Rijswijk, 31 December 1994. [↑](#footnote-ref-1)
2. Tegemist on kavandiga. Tegeliku finantsplaani kinnitab asutatava sihtasutuse nõukogu. [↑](#footnote-ref-2)